E-nummer

E-nummer (tilsetningsstoffer også kalt e-stoffer) er en fellesbetegnelse på stoff som blir tilsatt næringsmidler (mat og drikke) for å øke holdbarhet, erstatte sukker eller gi bestemte farger, smak eller konsistens. Bokstaven E står for at stoffene er EU-godkjent. Det finnes omtrent 340 godkjente e-stoffer.
Et stoff kan bli godkjent som et tilsetningsstoff i næringsmidler dersom:
a) stoffet og bruken av det ikke innebærer helserisiko
b) det foreligger et teknisk behov
c) bruken ikke villeder forbrukerenEuropakommisjonen har fastlagt en ADI-verdi (acceptable daily intake) for mange av disse stoffene. Denne blir oppgitt i milligram per kg kroppsvekt og angir hvor mye av stoffet som kan inntas daglig gjennom hele livet uten å ha skadelig virkning.I Norge er Mattilsynet ansvarlig for godkjenning av tilsettingsstoffer der alle stoffer som brukes i næringsmidler må være godkjente. Alle godkjente tilsettingsstoffer finnes i «Tilsetningsstofforskriften» også kalt «positivlisten».Tilsetningsstoff er definert som: «Ethvert stoff som vanligvis ikke inntas som et næringsmiddel i seg selv, og som vanligvis ikke brukes som en typisk ingrediens i næringsmidler, uansett om det har en næringsverdi eller ikke, som dersom det bevisst tilsettes næringsmidler med et teknisk formål i forbindelse med framstillingen, foredlingen, bearbeidingen, behandlingen, emballeringen, transporten eller lagringen av slike næringsmidler, fører til eller med rimelighet kan forventes å føre til at tilsetningsstoffet eller dets biprodukter direkte eller indirekte blir en bestanddel i slike næringsmidler.»Her følger en oversikt over noen av de vanligste E-numrene:


== Fargestoffer ==
Fargestoffer blir tilsatt næringsmidler for at de skal få et bedre utseende, slik at de tilsvarer forbrukernes forventninger. Fargestoffer kan også anvendes for å kompensere for fargeforandringer som oppstår under næringsmiddelproduksjonen. De fleste fargestoffene har E-nummer fra E100 – E180.


== Konserveringsmidler ==
Konserveringsmidler gir næringsmidler bedre holdbarhet, slik at ødeleggelse på grunn av mugg eller bakterier inntrer senere. Anvendes for alle slags fiskeprodukter, drikkevarer av fruktsaft, limonade, oppskåret brød, bakverk, salater, margarin, dressing, vin, tørket frukt, bønner, sitrusfrukter, tørkede grønnsasker, sukker.  De fleste konserveringsmidlene har E-nummer fra E200 – E297.


== Antioksidanter og syreregulatorer ==
Antioksidanter er stoffer som lett oksiderer selv, og dermed beskytter andre stoffer mot oksidasjon. De brukes i næringsmidler for å hindre kvalitetstap på grunn av reaksjon med oksygen i luften eller kontakt med andre oksidernde kjemikalier. Harskning er et eksempel på en slik reaksjon. Syreregulatorer er kjemiske buffere – de absorberer delvis endringer i surhet relativt til et ønsket nivå, slik at pH-verdien stabiliseres. De kan også forsterke virkningen av konserveringsstoffer. De fleste antioksidantene og syreregulatorene har E-nummer fra E300 – E385. Foruten næringsmiddelformål, har antioksidanter også den helsemessig gunstige virkningen av å kjemisk nøytralisere frie radikaler.


== Emulgatorer, stabilisatorer, fortykningsmidler og geleringsmidler ==
Dette er hjelpestoffer som sikrer oppbygning og struktur i tilberedte næringsmidler og i ferdigprodukter, eller som trengs under fremstillingsprosessen. Stabilisatorer blir tilsatt for å beholde konsistens, aroma eller andre egenskaper, emulgatorer stabiliserer emulsjoner og suspensjoner. Med fortykningsmidler og geleringsmidler innstilles konsistensen for å gi næringsmidlet ønsket smøreferdighet eller fasthet. De fleste stoffene i denne gruppen har E-nummer fra E400-E495.


== Syrer, baser og salter, antiklumpningsmidler ==
Syrer, baser og salter inneholder hevemidler, syreregulatorer og forskjellige andre stoffer som forlenger holdbarheten og endrer smaken. Antiklumpningsmidler brukes for å unngå klumper i maten. De fleste har E-nummer E500–E585


== Aromaforsterkere ==
Aromaforsterkere er stoffer som forsterker smak og/eller aroma i næringsmidler, de fleste har E-nummer E620–E650


== Overflatebehandlingsmidler og gasser ==
Overflatebehandlingsmidler forlenger holdbarheten hos næringsmidler, for eksempel ved å forsegle overflaten på frukt slik at de ikke mister fuktighet gjennom skallet. De fleste har E-nummer E901–E915, gassene E938–E949.


== Søtningsstoffer ==
Søtningsstoffer er erstatningsstoffer for sukker som har en vesentlig sterkere søtningskraft, men som regel få eller ingen kalorier. Disse har E-nummer E950–E968.


== Andre stoffer ==
Gruppen E1200–E1520 inneholder diverse stoffer utenfor de alminnelige kategorier.


== Referanser ==


== Eksterne lenker ==
«Kommissionens direktiv 2008/128/EF af 22. december 2008 om specifikke renhedskriterier for farvestoffer til brug i levnedsmidler». EU. 22. desember 2008. Besøkt 14. oktober 2011. 
«Kommissionens direktiv 2008/60/EF af 17. juni 2008 om specifikke renhedskriterier for sødestoffer til brug i levnedsmidler». EU. 17. juni 2008. Besøkt 14. oktober 2011. 
«Kommissionens direktiv 2008/84/EF af 27. august 2008 om specifikke renhedskriterier for andre tilsætningsstoffer til levnedsmidler end farvestoffer og sødestoffer». EU. 27. august 2008. Besøkt 14. oktober 2011.